Finansielle støtteforanstaltninger for innovative og jobskabende SMV Meddelelse om gennemførelse af ETF-iværksætterfaciliteten og SMV-garantifaciliteten under vækst- og beskæftigelsesinitiativet (98/C 302/07)

Efter Rådets vedtagelse af afgørelse 98/347/EF (EFT L 155 af 29.5.1998) indgik Kommissionen den 24. juli 1998 samarbejdsaftaler med Den Europæiske Investeringsfond (EIF) om gennemførelsen af ovennævnte faciliteter.

1. ETF-IVÆRKSÆTTERFACILITETEN

EIF forvalter faciliteten på EU's vegne og foretager udvælgelsen af investeringer i passende venturekapitalfonde. For at sikre størst mulig åbenhed omkring hvorledes investeringerne udvælges, redegøres der hermed for den investeringspolitik, EIF vil følge:

ETF-IVÆRKSÆTTERFACILITETEN - INVESTERINGSPOLITIK

Formål

ETF-iværksætterfaciliteten er en facilitet, der finansieres af EU og har til formål at stimulere jobskabelsen ved at støtte etableringen af og væksten i innovative SMV ved at stille øget risikokapital til rådighed i hele EU. Bevillingerne til ETF-iværksætterfaciliteten ventes at blive i størrelsesordenen 150-190 mio. ECU, som der skal være disponeret over senest den 31. december 2002.

Investeringernes art

ETF-iværksætterfaciliteten skal investere i specialiserede venturekapitalfonde, der er oprettet med det specifikke formål at stille egenkapital og andre former for risikokapital til rådighed for SMV, især mindre eller nyetablerede fonde, regionale fonde, fonde, der fokuserer på bestemte erhvervssektorer eller teknologier, og fonde, der finansierer udnyttelse af F& U-resultater, f.eks. fonde i tilknytning til forskningscentre og forskerparker.

Den skal ikke investere i fonde, der primært fokuserer på MBO- og MBI-transaktioner eller genanskaffelsesinvesteringer.

ETF-iværksætterfaciliteten vil kun investere i venturekapitalfonde, der opererer inden for EU, og vil som regel kun foretage en minoritetsinvestering på 25 % af venturekapitalfondens samlede kapital (1). Denne procentdel vil dog:

- blive reduceret med den procentdel af venturekapitalfondens kapital, der stilles til rådighed for investeringer uden for EU, dog altid inden for det overordnede krav om, at hovedparten af kapitalen skal investeres i medlemsstaterne

- blive reduceret til et mindre beløb, hvis fondens ledelse anmoder herom

- altid udgøre mindst 10 % af venturekapitalfonden.

Under alle omstændigheder vil engagement i en enkelt venturekapitalfond blive begrænset til højst 10 mio. ECU.

En investering under ETF-iværksætterfaciliteten skal altid foretages på de samme vilkår og rangere på lige fod med andre egenkapitalinvesteringer.

ETF-iværksætterfaciliteten vil normalt først investere ved fondens første tegning. Yderligere investeringer under ETF-iværksætterfaciliteten vil kunne foretages ved senere tegninger, hvis ovennævnte betingelser er opfyldt ved hver enkelt tegning. Det ventes, at sidste tegning vil finde sted senest seks måneder efter første tegning.

Der vil ikke blive foretaget direkte investeringer i SMV.

Målventure-kapitalfonde

ETF-iværksætterfaciliteten er målrettet mod forretningsmæssigt orienterede venturekapitalfonde, der ledes af uafhængige professionelle ledelsesteam (2) med tilstrækkelig erhvervserfaring til at udvise den nødvendige evne og troværdighed i ledelsen af en venturekapitalfond, selv om de dog ikke behøver at have tidligere direkte erfaring med fondsledelse.

Fondsledelsen skal dokumentere en klar strategi, et tilstrækkeligt transaktionsniveau og en passende politik for at trække sig ud af investeringer. Den vil forventes at anvende bedste markedspraksis med hensyn til retlig struktur, investeringsprincipper og rapportering. Fondene vil blive struktureret gennem egnede indenlandske og udenlandske organisationsformer. Hvis venturekapitalfonden udgøres af mere end én retlig enhed, vil investeringskriterierne gælde for enhederne som samlet hele.

ETF-iværksætterfaciliteten vil sigte mod investering i fonde, der er tilstrækkelig store til at opnå kritisk masse inden for det segment af venturekapitalmarkedet, de retter sig mod. Fondene skal kunne understøtte en passende professionel ledelse, foretage et tilstrækkeligt antal investeringer i SMV og kunne foretage opfølgende investeringer. Selv om de fonde, der investeres i, normalt ikke forventes at være mindre end på 10 mio. ECU, vil faciliteten dog også stå til rådighed for mindre fonde på 5 mio. ECU eller derover, ikke mindst under hensyntagen til sådanne faktorer som deres regionale fokus, deres specialisering i mindre investeringer og de risici, der knytter sig til deres foreslåede investeringer, forudsat at de klart kan påvise, at ovennævnte kriterier er opfyldt på tilfredsstillende vis.

Fondsinstrumenterne skal være tidsbegrænsede, medmindre der undtagelsesvis kan opnås realisering via et fondsbørsmarkedet, og må ikke løbe længere end til den 30. juni 2014.

Fondsledelsen skal sikre størst mulig investering i den private sektor og vil normalt forventes at finansiere mindst 50 %, af den samlede fondsstørrelse fra kilder i den private sektor. Der tilskyndes til, at der opereres med en bred vifte af investorer. Ingen enkeltinvestor må direkte eller indirekte tegne sig for mere end 50 % af kapitalen i nogen fond.

Op til 10 % af den engagerede kapital i en målventurekapitalfond må investeres i mindre venturekapitalfonde med de samme investeringspolitiske målsætninger som ETF-iværksætterfacilitetens.

Mål-SMV

Hovedmålet for de venturekapitalfonde, hvori ETF-iværksætterfaciliteten foretager investeringer, skal være SMV med vækstpotentiel, specielt SMV i etablerings- og startfasen (herunder også startkapital) og innovative SMV. Investeringerne skal have form af langfristet egenkapital eller egenkapitallignende kapital (herunder ansvarlig lånekapital, konvertible obligationer). Investeringsmidlerne kan anvendes til at understøtte SMV's vækst ved at finansiere kapitalinvesteringer, modernisering og ekspansion (herunder driftskapital og investering i menneskelige ressourcer) og i begrænset omfang erhvervelse af erhvervsvirksomheder eller ændringer i ejerforholdene, hvis dette forventes at sikre beskæftigelsen eller med tiden at føre til ekspansion og kapitalinvesteringer. Midlerne må ikke primært benyttes til at refinansiere eksisterende forpligtelser.

Alle investeringer foretaget af venturekapitalfonde skal foretages i SMV, der defineres som virksomheder, som på tidspunktet for den første investering har under 250 ansatte, enten en omsætning, der ikke er større end 40 mio. ECU, eller nettoaktiver, der ikke er på over 27 mio. ECU, og opfylder uafhængighedskriteriet i Kommissionens henstilling 96/280/EF (EFT L 107 af 30.4.1996). SMV med op til 100 ansatte har førsteprioritet.

Saminvesteringer

Saminvesteringer med finansieringsmidler fra andre EU-faciliteter er tilladt, forudsat at det samlede beløb ikke overstiger 50 % af målventurekapitalfondens kapital. Der må dog ikke forekomme saminvesteringer med Den Europæiske Investeringsfond og faciliteter, der forvaltes af EIF, fordi ETF-iværksætterfaciliteten er tænkt som et supplement til disse faciliteter, idet den henvender sig til et andet segment af venturekapitalmarkedet.

Rapporteringskrav for ETF-iværksætterfaciliteten

Der kræves hvert år statistiske oplysninger om hver enkelt investering foretaget af målventurekapitalfonden, herunder oplysninger om antallet af ansatte. Fondene skal sørge for, at Europa-Kommissionens regnskabsafdeling og Den Europæiske Revisionsret har adgang til tilstrækkelig information til at sætte dem i stand til at udføre deres opgave med at kontrollere anvendelsen af EU's midler.

Realisering af investeringer

Eftersom de venturekapitalfonde, investeringerne under ETF-iværksætterfaciliteten foretages i, typisk er unoterede og illikvide, vil realiseringen af investeringer under ETF-iværksætterfaciliteten primært ske gennem udlodning af provenuet af salg af investeringer foretaget af venturekapitalfondene Fondsledelsen vil forventes at forvalte deres porteføljer med den klare målsætning, at alle investeringer skal realiseres i deres fondes levetid.

Hvis ETF-iværksætterfaciliteten foretager investeringer i fonde, der er fondsbørsnoterede, vil aktierne blive realiseret på et passende tidspunkt, så der sikres et passende afkast af investeringerne og et ordnet marked for disse aktier.

Finansiel rentabilitet

Fondsledelsen skal påvise, at de forvalter venturekapitalfonden med den målsætning at sikre finansiel rentabilitet.

Udvælgelse

Investeringsprojekterne vil blive vurderet løbende i takt med, at de modtages, og under hensyntagen til især følgende faktorer:

- Ledelsesteam

Relevant erfaring

Teamets størrelse og balancen i færdighederne

Evne til at tilvejebringe relevant merværdi

Evne til at give passende forpligtende tilsagn for fondens levetid

- Marked

Identifikation af målmarked

Markedets størrelse og potentielle udvikling

SMV's vækstpotentiel på målmarkedet

- Transaktionsniveau

Dokumenteret adgang til transaktioner

Kvaliteten af transaktionerne

Troværdige planer til udbygning af transaktionsniveauet

- Investeringsstrategi

Den rette investeringsstrategi til det relevante marked

Overensstemmelse med formålene med faciliteten

Identifikation af egnede og brugbare måder at trække sig ud af investeringerne på

- Fondens størrelse

Balance mellem fondens størrelse og det forventede transaktionsniveau

Passende muligheder for opfølgende investeringer

- Foreslåede vilkår

På linje med markedsnormerne med redegørelser for afvigelser

Præstationsrelateret afkast i form af f.eks. påløbne renter bestemt til at indgå i samlet fondsresultat

- Forventet afkast

Bevis for, at fonden drives forretningsmæssigt, og at den kan forventes at være finansielt rentabel

- Andre investorer

Dokumentation for støtte fra andre investorer, især fra den private sektor

I hvor høj grad investeringerne under ETF-iværksætterfaciliteten kan forventes at få en katalysatorvirkning

Investeringerne vil blive forelagt til godkendelse i kronologisk rækkefølge efter en tilfredsstillende vurdering inden for de disponible budgetbevillinger fra år til år foretaget af Europa-Kommissionen og ud fra behovet for at sikre en rimelig geografisk balance inden for Den Europæiske Union.

Venturekapitalfonde, der er interesseret i at komme i betragtning under faciliteten, skal rette henvendelse til:

Programleder - ETF-iværksætterfaciliteten

Den Europæiske Investeringsfond

43, avenue J. F. Kennedy

L-2968 Luxembourg

Tlf. (35-2) 426 68 81

Fax (35-2) 426 68 83 00

E-post info@eif.org

2. SMV-GARANTIFACILITETEN

Formål

Formålet med SMV-garantifaciliteten er at stimulere jobskabelsen ved at støtte investeringsaktiviteten i innovative små og mellemstore virksomheder (SMV) gennem udvidet adgang til lånefinansiering. Faciliteten er målrettet mod SMV, der er eller vil blive etableret i en EU-medlemsstat, og som har vækstpotentiel og dermed jobskabende potentiel.

Beskrivelse af faciliteten

EIF forvalter faciliteten på Europa-Kommissionens vegne.

Under faciliteten afsætter EU budgetbevillinger til dækning af omkostningerne til garantier, der ydes af EIF. Garantierne ydes og administreres af EIF på forvaltningsbasis. Tab, der er dækket af garantierne, vil være fuldt dækket af budgetbevillingerne op til et på forhånd fastsat loft.

Størrelsen af det beløb, der afsættes til faciliteten, afgøres hvert år og ventes at ligge på i alt 150-190 mio. ECU. EIF skal have disponeret fuldt ud over de beløb, der afsættes til faciliteten, senest den 19. maj 2002.

Beskrivelse af garantierne

Garantiformidlerne skal forpligte sig til udelukkende at yde lån eller tillade udlån til slutlåntagere, som på tidspunktet for indgåelsen af låneaftalen, der ligger til grund for lånet, udgør små SMV (dvs. ikke har mere end 100 ansatte og i øvrigt opfylder definitionen af SMV i Kommissionens henstilling 96/280/EF), der er etableret i en EU-medlemsstat, medmindre der foreligger anden godkendelse fra Kommissionen.

Garantiformidlerne skal tage konkrete skridt til at sikre, at den risiko, der dækkes af faciliteten, repræsenterer en supplerende risiko i forhold til den risiko, som garantiformidleren ville have påtaget sig som led i sine normale forretninger i EIF-garantiens løbetid. Den omstændighed, at EIF-garantien udgør en supplerende garanti, skal kunne måles eller på anden måde kvantificeres ud fra et eller flere af følgende kriterier:

- omfanget af garantier eller eventuelt lån, der er ydet af garantiformidleren eller medgaranten i relation til den samme type risiko som den, der er dækket af EIF-garantien, og/eller

- den øgede adgang til gældsfinansiering for små SMV via mindre stramme lånetildelingskriterier, f.eks. i relation til nystartede virksomheder, investeringer i immaterielle aktiver, lånenes løbetider eller reducerede finansieringsomkostninger for små SMV, og/eller

- accept af en højere risiko, f.eks. i form af en større forholdsmæssig andel af lånetab, der er dækket, eller mindre forholdsmæssige krav om sideløbende garanti.

Garantiformidlerne skal give oplysning om den finansielle stilling og antallet af ansatte hos slutlåntageren (SMV) under garantierne. Derudover skal garantiformidlerne kvartalsvis give oplysning om brugen af faciliteten.

For hver garantiformidler vil der blive fastsat et loft over dækningen af lånetab i form af et på forhånd fastsat beløb, hvorover garantien vil være ugyldig.

Med forbehold af ovennævnte loft vil faciliteten normalt dække de samme betalingsforpligtelser som dem, garantiformidlerne dækker, og vil altid omfatte en risikodeling med garantiformidleren.

Garantier ydes normalt gratis; der vil dog kunne opkræves et gebyr af de ikke-udnyttede garantitilsagn, som ydes af EIF under faciliteten.

Målgarantiformidlere

Faciliteten er primært rettet mod eksisterende garantiordninger i medlemsstaterne i den offentlige og/eller den private sektor, inklusive gensidige garantiordninger, og eventuelt garantiordninger, der er oprettet med det primære formål at bidrage til finansieringen af lån, som banksystemet ikke umiddelbart ville yde uden garantidækning.

Dernæst kan EIF, hvis der ikke er etableret passende garantiordninger i et land, også indgå aftaler med finansielle formidlere, herunder også i særlige tilfælde med Den Europæiske Investeringsbank (EIB), med henblik på at yde direkte garanti for porteføljer af garantiberettigede lån. Bortset fra EIB vil disse formidlere blive udvalgt efter en indkaldelse af interessetilkendegivelser.

Udvælgelse af garantiformidlere

EIF vil udvælge garantiformidlerne i overensstemmelse med bedste forretnings- og markedspraksis på fair og gennemsigtig vis og på grundlag af følgende kriterier:

- garantiformidlerens finansielle stilling og operationelle kapacitet, evne til at forvalte risici og vilje til at acceptere de kontraktvilkår, der foreslås under faciliteten

- den geografiske dækning, garantiformidleren kan tilbyde, enten på nationalt plan eller eventuelt på regionalt plan

- i hvilket omfang garantiformidlerens garantier står til rådighed for SMV i medlemsstaten eller det område, formidleren opererer i

- i hvilket omfang ydede garantier vil dække lån med ringere sideløbende sikkerhedsstillelse end den, der er sædvanlig i forretningsmæssig långivning til SMV

- det overordnede risikodelingsarrangement mellem garantiformidleren og långiverne.

EIF vil rådføre sig med de relevante nationale myndigheder i hver medlemsstat, inden den foretager sin endelige udvælgelse af garantiformidlerne.

Forslag fra garantiformidlere vil blive vurderet på løbende basis. Den endelige udvælgelse vil tage hensyn til de disponible budgetbevillinger fra år til år foretaget af Europa-Kommissionen og til behovet for at sikre en rimelig geografisk balance inden for Den Europæiske Union.

Yderligere oplysninger om denne facilitet kan fås ved at rette henvendelse til:

Programleder - SMV-garantifaciliteten

Den Europæiske Investeringsfond

43, avenue J. F. Kennedy

L-2968 Luxembourg

Tlf. (35-2) 426 68 81

Fax (35-2) 426 68 83 00

E-post: info@eif.org

(1) Med Europa-Kommissionens godkendelse kan ETF-iværksætterfacilitetens kapitalandel i en fond dog lejlighedsvis og i undtagelsestilfælde, f.eks. hvis der er tale om nye fonde, der ventes at spille en særlig stærk rolle som katalysator for udviklingen af venturekapitalmarkedet for en bestemt teknologi eller i en bestemt egn, forhøjes til maskimalt 50 %.

(2) »Uafhængige« ledelsesteam omfatter team, der opererer inden for en virksomhedsstruktur, forudsat at fondsledelsesaktiviteterne nyder en høj grad af uafhængighed fra moderselskabet.